CELEX: 32016D0446
Language: sk
Date: 2016-03-23 00:00:00
Title: Rozhodnutie Rady (SZBP) 2016/446 z 23. marca 2016, ktorým sa mení rozhodnutie Rady 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali) a predlžuje sa jeho účinnosť

24.3.2016   
               
               
                  SK
               
               
                  Úradný vestník Európskej únie
               
               
                  L 78/74
               
            ROZHODNUTIE RADY (SZBP) 2016/446
      z 23. marca 2016,
      ktorým sa mení rozhodnutie Rady 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali) a predlžuje sa jeho účinnosť
      RADA EURÓPSKEJ ÚNIE,
      so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
      so zreteľom na návrh vysokého predstaviteľa Únie pre zahraničné veci a bezpečnostnú politiku,
      keďže:
      
                  (1)
               
               
                  Rada 17. januára 2013 prijala rozhodnutie 2013/34/SZBP (1) o vojenskej misii Európskej únie na podporu výcviku ozbrojených síl Mali (EUTM Mali).
               
            
                  (2)
               
               
                  Rada 18. februára 2013 prijala rozhodnutie 2013/87/SZBP (2) o začatí misie EUTM Mali.
               
            
                  (3)
               
               
                  Politický a bezpečnostný výbor odporučil v nadväznosti na strategické preskúmanie zmeniť a predĺžiť mandát misie EUTM Mali o obdobie dvoch rokov, teda do 18. mája 2018.
               
            
                  (4)
               
               
                  Je tiež potrebné stanoviť finančnú referenčnú sumu určenú na pokrytie výdavkov spojených s misiou EUTM Mali na obdobie od 19. mája 2016 do 18. mája 2018.
               
            
                  (5)
               
               
                  Rozhodnutie 2013/34/SZBP by sa malo zodpovedajúcim spôsobom zmeniť,
               
            PRIJALA TOTO ROZHODNUTIE:
      Článok 1
      Rozhodnutie Rady 2013/34/SZBP sa mení takto:
      
                  1.
               
               
                  V článku 1 sa odseky 1 a 2 nahrádzajú takto:
                  „1.   Únia vedie vojenskú výcvikovú misiu v Mali (EUTM Mali), ktorej účelom je poskytnúť vojenské a výcvikové poradenstvo malijským ozbrojeným silám operujúcim pod dohľadom legitímnych civilných orgánov s cieľom prispieť k obnove ich vojenskej kapacity tak, aby mohli viesť vojenské operácie, ktorých cieľom je obnova územnej celistvosti Mali a zníženie hrozby, ktorú predstavujú teroristické skupiny. Misia EUTM Mali sa nezúčastňuje na bojových operáciách. Činnosť misie siaha po ohyb rieky Niger vrátane miest Gao a Timbuktu.
                  2.   Cieľom misie EUTM Mali je reagovať na operačné potreby malijských ozbrojených síl poskytovaním:
                  
                              a)
                           
                           
                              podpory v oblasti výcviku v prospech malijských ozbrojených síl;
                           
                        
                              b)
                           
                           
                              výcviku a poradenstva v oblasti velenia a riadenia, logistického reťazca a ľudských zdrojov, ako aj odbornej prípravy v oblasti medzinárodného humanitárneho práva, ochrany civilného obyvateľstva a ľudských práv;
                           
                        
                              c)
                           
                           
                              príspevku k procesu odzbrojenia, demobilizácie a reintegrácie v rámci mierovej dohody poskytovaním odbornej prípravy s cieľom uľahčiť obnovu inkluzívnych malijských ozbrojených síl, a to na žiadosť Mali a v koordinácii s misiou MINUSMA;
                           
                        
                              d)
                           
                           
                              podpory procesu G5 Sahel v rámci činností misie EUTM Mali na podporu malijských ozbrojených síl prispievaním k zlepšeniu koordinácie a interoperability s národnými ozbrojenými silami skupiny G5 Sahel.“
                           
                        
            
                  2.
               
               
                  Článok 10 ods. 2 sa nahrádza takto:
                  „2.   Finančná referenčná suma na spoločné náklady misie EUTM Mali na obdobie od 19. mája 2016 do 18. mája 2018 je 33 400 000 EUR. Percentuálny podiel referenčnej sumy uvedený v článku 25 ods. 1 rozhodnutia Rady (SZBP) 2015/528 (*) je 60 % a percentuálny podiel viazanosti uvedený v článku 34 ods. 3 uvedeného rozhodnutia je 10 %.
                  
                     (*)  Rozhodnutie Rady (SZBP) 2015/528 z 27. marca 2015, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) a ktorým sa zrušuje rozhodnutie 2011/871/SZBP (Ú. v. EÚ L 84, 28.3.2015, s. 39).“"
						
               
            
                  3.
               
               
                  Článok 12 ods. 2 sa nahrádza takto:
                  „2.   Mandát misie EUTM Mali sa končí 18. mája 2018.“
               
            Článok 2
      Toto rozhodnutie nadobúda účinnosť dňom jeho prijatia.
      
         V Bruseli 23. marca 2016
         
            
               Za Radu
            
            
               predseda
            
            A.G. KOENDERS
         
      
      
         (1)  Rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (Ú. v. EÚ L 14, 18.1.2013, s. 19).
      
         (2)  Rozhodnutie Rady 2013/87/SZBP z 18. februára 2013 o začatí vojenskej misie Európskej únie na podporu výcviku ozbrojených síl Mali (EUTM Mali) (Ú. v. EÚ L 46, 19.2.2013, s. 27).